

**PASAULIO LIETUVIŲ BENDRUOMENĖS XV SEIMO**

**REZOLIUCIJA**

**DĖL BALSAVIMO INTERNETU**

2015 m. liepos 17 d.

Vilnius

Pasaulio lietuvių bendruomenės Seimas

*pabrėždamas*, kad balsavimas internetu turi potencialą itin reikšmingai palengvinti užsienio lietuvių dalyvavimą Lietuvos rinkimuose ir balsavimuose dėl referendumų;

*atkreipdamas dėmesį*, kad šiuo metu nepatenkinamai įgyvendinama lygi rinkimų teisė, įtvirtinta Konstitucijos 55, 78 ir 119 straipsniuose, nes užsienio lietuviams nesudarytos vienodos sąlygos dalyvauti LR rinkimuose, kaip ir Lietuvoje gyvenantiems LR piliečiams;

*teigdamas,* kad balsavimo internetu įgyvendinimas sustiprintų ir realiai įgyvendintų lygią rinkimų teisę:

**ragina** artimiausiu metu, užtikrinus tinkamas saugumo priemones, įgyvendinti balsavimą internetu, leidžiant balsuoti užsienio lietuviams;

**skatina** užtikrinti, kad balsavimas internetu būtų patogus ir lengvas naudoti užsienio lietuviams. Tam būtina įgyvendinti kuo įvairesnes ir užsienio lietuviams prieinamas tapatybės nustatymo formas. Reikia atsižvelgti į tai, kad:

1. tapatybės nustatymo naudojantis asmens tapatybės kortele ir kortelių skaitytuvu nepakanka, nes šis būdas reikalauja turėti papildomą įrenginį;
2. tapatybės nustatymas mobiliuoju parašu tinkamas tik tuo atveju, jei būtų sudaryta galimybė identifikuotis naudojantis kitų šalių mobiliųjų operatorių teikiamomis mobiliojo parašo paslaugomis;
3. nuolat vystomos alternatyvios tapatybės nustatymo priemonės, kurios turėtų būti diegiamos balsavime internetu.

Pasaulio Lietuvių Bendruomenės Seimo Pasaulio Lietuvių Bendruomenės Seimo

Prezidiumo pirmininkė Nutarimų komisijos pirmininkas

Regina Narušienė Romas Cibas

.......................................................... ..........................................................